b'\n_START_ARTICLE_\nHladno oblikovanje\n_START_PARAGRAPH_\nHladno oblikovanje je postupak strojne obrade metala bez odvajanja \xc4\x8destica, kojom se proizvodi sitna metalna roba masovne potro\xc5\xa1nje. To su razli\xc4\x8diti vijci, svornjaci, matice, dijelovi aparata i instrumenata, metalni novac, medalje. Svojstvo svih proizvodnih postupaka hladnim oblikovanjem je pove\xc4\x87ana tvrdo\xc4\x87a i \xc4\x8dvrsto\xc4\x87a deformiranog materijala. Kako ovi postupci zahtjevaju velike tlakove, to utje\xc4\x8de na vijek trajanja alata i cijenu.\n_START_SECTION_\nPostupci hladnog oblikovanja\n_START_PARAGRAPH_\nPostupci hladnog oblikovanja su: hladno sabijanje, duboko utiskivanje, povr\xc5\xa1insko valjanje, utiskivanje navoja i ozubljivanje, pe\xc4\x8datiranje.\n_START_SECTION_\nHladno sabijanje\n_START_PARAGRAPH_\nProizvedeni predmeti hladnim sabijanjem mogu biti: potpuno puni predmeti, s plitkim utisnu\xc4\x87em, \xc4\x8dahurastog ili zdjeli\xc4\x8dastog oblika, prete\xc5\xbeno \xc5\xa1uplji. Prema izgledu predmeta bira se oblik sirovca: \xc5\xa1ipkasti materijal, odrezak, rondela ili \xc4\x8dahura. Sirovac mora biti to\xc4\x8dnih dimenzija, te\xc5\xbeine, oblika, jer ta svojstva utje\xc4\x8du na to\xc4\x8dnost dimenzija gotovog proizvoda (otpreska)._NEWLINE_Alatni strojevi za obradu hladnim sabijanjem su naj\xc4\x8de\xc5\xa1\xc4\x87e mehani\xc4\x8dke pre\xc5\xa1e. Strojevi su posebni ovisno o obratku, tj prema vrsti materijala i dimenzijama obratka. Osnovni dijelovi alata za hladne deformacije sabijanjem potpuno punih predmeta na pre\xc5\xa1ama (ili rje\xc4\x91e batovima) su matrica, u koju se postavlja sirovac, \xc5\xbeig koji ulazi u matricu i zatvaranjem oblikuje proizvod, te izbaciva\xc4\x8d koji izbacuje proizvod iz matrice. \xc5\xa0upljina zatvorenog kalupa daje oblik gotovog proizvoda. Ako je sirovac premali, ne\xc4\x87e do\xc4\x87i do potpunog ispunjenja kalupnog prostora. Obrnuto, ako je sirovac preveliki, kalupni prostor se ne mo\xc5\xbee u potpunosti zatvoriti. U oba slu\xc4\x8daja proizvod je za otpad (\xc5\xa1kart). Postupak izrade glave \xc4\x8davla je s jednim korakom, dok se pri izradi glave vijka hladnom deformacijom (sabijanjem) koriste \xc4\x8detiri koraka (\xc4\x8detiri vrste alata), kako bi se napravila \xc5\xa1esterokutna glava. _NEWLINE_Osim alata za hladne deformacije sabijanjem potpuno punih predmeta, koriste se slo\xc5\xbeeniji alati koji na \xc5\xbeigu mogu imati posebnu izbo\xc4\x8dinu, kojom proizvode plitka utisnu\xc4\x87a u sabijenom proizvodu (npr, kri\xc5\xbene glave vijka, s upustom za imbus klju\xc4\x8d, zvjezdasti utor na glavi vijka). \xc5\xa0to je slo\xc5\xbeeniji izgled predmeta, to je i zahtjevniji alat kojim se proizvodi. Kod sabijanja prete\xc5\xbeno \xc5\xa1upljih predmeta, alat se sastoji od \xc5\xbeiga, protu\xc5\xbeiga, matrice i izbaciva\xc4\x8da. Kod proizvodnje zdjelastih (ili \xc4\x8dahurastih) obradaka, alat postaje jo\xc5\xa1 slo\xc5\xbeeniji. Matrice su slo\xc5\xbeenog oblika i naj\xc4\x8de\xc5\xa1\xc4\x87e su vi\xc5\xa1edjelne. \xc5\xbdig je tako\xc4\x91er slo\xc5\xbeen, te u koracima rada mo\xc5\xbee on sam sabijati materijal, ali kod slo\xc5\xbeenijih oblika (ispup\xc4\x8denja oblika, figura ili znakova) mo\xc5\xbee sabijati neki medij koji se \xc5\xa1iri u svim pravcima, kako bi popunio kalupnu \xc5\xa1upljinu slo\xc5\xbeene matrice. Tako\xc4\x91er je potrebno imati izbaciva\xc4\x8d za va\xc4\x91enje obratka iz matrice (kalupa)._NEWLINE_Svi alati moraju biti izra\xc4\x91eni od visoko legiranih \xc4\x8delika, pogotovo optere\xc4\x87eni dijelovi alata. Alati se zatim kale, kako bi se pove\xc4\x87ala tvrdo\xc4\x87a alata, a time i dulji vijek trajanja alata. Alatni strojevi su posebni prema postupku, ali se svrstavaju u mehani\xc4\x8dke pre\xc5\xa1e, hidrauli\xc4\x8dke pre\xc5\xa1e ili ekscentar batove.\n_START_SECTION_\nHladno duboko utiskivanje\n_START_PARAGRAPH_\nDuboko utiskivanje je postupak izrade kalupnih \xc5\xa1upljina kod prerade polimera, alata za tla\xc4\x8dni lijev i gravura u kova\xc4\x8dkim ukovnjima. Sastoji se od utiskivanja \xc5\xbeiga u kocku relativno mek\xc5\xa1eg materijala. Time se dobije negativ posebno oblikovanog alata koji se utiskuje. Na ovaj se na\xc4\x8din lagano izra\xc4\x91uje gravura, koja ima dobru to\xc4\x8dnost dimenzija i dobru kvalitetu povr\xc5\xa1ine. Postupak je novijeg datuma i zamjenjuje te\xc5\xa1ki i dug postupkom strojne obrade skidanjem \xc4\x8destica._NEWLINE_Svojstvo ovog postupka obrade je vrlo visoki tlak, uz vrlo malu brzinu utiskivanja. Zato alat mora biti od vrlo kvalitetnog visokolegiranog \xc4\x8delika, kaljen zbog pove\xc4\x87anja tvrdo\xc4\x87e. Upotrebljavaju se \xc4\x8delici legirani kromom, volframom, vanadijem, molibdenom, niklom. Sila utiskivanja ovisi o velikom broju utjecajnih faktora: mehani\xc4\x8dkim svojstvima materijala trna i matrice, fizikalnim svojstvima materijala trna i matrice, oblicima i dimenzijama utisnute gravure, zahtjevima za kvalitetu povr\xc5\xa1ine, trenju i podmazivanju, uvjetima eksploatacije. Kod \xc5\xbeiga se moraju izbje\xc4\x87i o\xc5\xa1tri rubovi, nagli prijelazi, velike razlike u povr\xc5\xa1ini presjeka zbog kasnijeg kaljenja \xc5\xbeiga. Oblikom se mora omogu\xc4\x87iti lagano te\xc4\x8denje materijala sirovca, koje se ostvaruje blagim zaobljenjima i malim nagibom. Brzina utiskivanja \xc5\xbeiga ovisi o plasti\xc4\x8dnom te\xc4\x8denju materijala, dimenzijama i obliku gravure. Kod hladnog dubokog utiskivanja se kre\xc4\x87e u granicama od 0,1 do 10 mm/min._NEWLINE_Iz svih postavljenih uvjeta za hladno utiskivanje, optimalni alatni stroj je hidrauli\xc4\x8dka pre\xc5\xa1a, sa sporim gibanjem alata, te vrlo kratkim hodovima. Izrazito dobro vo\xc4\x91enje alata je potrebno kako bi se zadovoljile tra\xc5\xbeene kvalitete obrade. Potrebno je dobro za\xc5\xa1tititi radni prostor, jer_NEWLINE_zbog velikih sila postoji mogu\xc4\x87nost eksplozivnih lomova alata ili obratka. Nove pre\xc5\xa1e imaju elektronsko ograni\xc4\x8denje pomaka i sile, te finu regulaciju brzine rada.\n_START_SECTION_\nPovr\xc5\xa1insko valjanje\n_START_PARAGRAPH_\nPovr\xc5\xa1insko valjanje je postupak koji pobolj\xc5\xa1ava glatko\xc4\x87u povr\xc5\xa1ine, ujedna\xc4\x8duje odstupanja od propisanih dimenzija, te pove\xc4\x87ava tvrdo\xc4\x87u i \xc4\x8dvrsto\xc4\x87u povr\xc5\xa1inskog sloja. Glatko\xc4\x87a povr\xc5\xa1ine posti\xc5\xbee se pomo\xc4\x87u posebnih tvrdih i glatkih valjaka, koji tla\xc4\x8de povr\xc5\xa1inu rotiraju\xc4\x87eg obratka. Alat (valjak) ostvaruje potreban tlak i obavlja posmak, dok glavno gibanje obavlja obradak,  upet u alat preko glavnog pogonskog valjka. Povr\xc5\xa1insko valjanje o\xc4\x8dvr\xc5\xa1\xc4\x87uje povr\xc5\xa1inu i slojeve u blizini valjane povr\xc5\xa1ine. Na povr\xc5\xa1ini se mo\xc5\xbee pove\xc4\x87ati tvrdo\xc4\x87a i do 100%. Postupak je brz i pogodan masovnoj proizvodnji. Povr\xc5\xa1inska hrapavost se smanjuje s npr. 40 \xce\xbcm na samo nekoliko \xce\xbcm._NEWLINE_Alat za povr\xc5\xa1insko valjanje cilindri\xc4\x8dnog predmeta i postupak povr\xc5\xa1inskog valjanja, mo\xc5\xbee biti i s alatom upetim u tokarski stroj. Prema obliku valjanje povr\xc5\xa1ine, potrebno je odabrati odgovaraju\xc4\x87i oblik alata za povr\xc5\xa1insko valjanje. Alatni strojevi na kojima se mo\xc5\xbee raditi povr\xc5\xa1insko valjanje su naj\xc4\x8de\xc5\xa1\xc4\x87e univerzalne tokarilice (s elektronskim o\xc4\x8ditavanjem  koordinata) ili ra\xc4\x8dunalno upravljane CNC tokarilice. Tako\xc4\x91er postoje i specijalni alatni strojevi namjenjeni isklju\xc4\x8divo povr\xc5\xa1inskom valjanju. Posebna grupa alata za valjanje povr\xc5\xa1ine, na kojoj se umjesto zagla\xc4\x91ivanja i pove\xc4\x87anja tvrdo\xc4\x87e, su alati koji ostavljanju specifi\xc4\x8dne gravure.\n_START_SECTION_\nRova\xc5\xa1enje\n_START_PARAGRAPH_\nRova\xc5\xa1enje je postupak hladnog oblikovanja deformacijom naj\xc4\x8de\xc5\xa1\xc4\x87e rotacionih obradaka, kojim se utiskuje gravura u povr\xc5\xa1inu obratka. Npr. kod obradaka kao \xc5\xa1to su ru\xc4\x8dni alati,  rova\xc5\xa1ena povr\xc5\xa1ina slu\xc5\xbei za nemogu\xc4\x87nost klizanja prstiju po metalnoj povr\xc5\xa1ini ili zbog estetskih zahtjeva. Alat mo\xc5\xbee biti s jednim kota\xc4\x8di\xc4\x87em ili s dva. Vrsta gravure je jednosmjerna ravna (kosa) ili kri\xc5\xbena za primjenu na metalnim predmetima kojima se ru\xc4\x8dno rukuje. Osim upotrebe rova\xc5\xa1enja protiv klizanja metala u ruci, kanali koji se dobiju graviranjem koriste_NEWLINE_se i kod vijaka za drvo ili za mekane materijale, kako ne bi mogli proklizavati. Utori i izbo\xc4\x8dine se utisnu u obradak i time sprje\xc4\x8davaju rotaciju vijaka postavljenih na nepristupa\xc4\x8dnim mjestima. Rova\xc5\xa1enje mo\xc5\xbee imati i dekorativnu svrhu, te se kod toga koriste specijalni alati (specijalne gravure na alatu).\n_START_SECTION_\nPe\xc4\x8datiranje\n_START_PARAGRAPH_\nPe\xc4\x8datiranje je postupak koji se koristi u proizvodnji metalnog novca, ordenja, medalja, zna\xc4\x8dki. Pe\xc4\x8dat s ugraviranim oznakama se utiskuje u prethodno pripremljenu rondelu ili platinu. Kod prvih na\xc4\x8dina izrade novca ru\xc4\x8dnim kovanjem, alat se sastojao od lica i nali\xc4\x8dja, s gravurom, koji su se postavili u nakovanj i u bat. Izme\xc4\x91u se stavljala plo\xc4\x8dica od mek\xc5\xa1eg materijala, te se udarcima \xc4\x8deki\xc4\x87a oblikovao nov\xc4\x8di\xc4\x87. Ovakvim postupkom se moglo izraditi do sto kovanica na sat. Alati koju se koriste pri pe\xc4\x8datiranju se izra\xc4\x91uju od visokolegiranih \xc4\x8delika, koji moraju biti otporni na udarce, te izdr\xc5\xbeati veliki broj otkivaka. Alatni strojevi koji su se koristili u proizvodnji pe\xc4\x8datiranjem ordena, kovanica ili medalja se kre\xc4\x87u u velikom rasponu: polu\xc5\xbeni batovi, mehani\xc4\x8dke navojne pre\xc5\xa1e, ekscentar pre\xc5\xa1e, hidrauli\xc4\x8dke pre\xc5\xa1e.'